
RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI

în intervalul 11.09.2026, ora 08.00 – 12.09.2026, ora 08.00
I. SITUAŢIA HIDRO-METEOROLOGICĂ

1. Situația și prognoza hidrologică pe râurile interioare şi Dunăre din 12.09.2026, ora 07.00
RÂURI

Debitele au fost relativ staționare, exceptând râurile din bazinele: Vișeu, Iza, Someșul Mare, Lăpuș,  Someșul Mic, Arieș și bazinul superior al Mureșului, unde au fost în creștere datorită precipitațiilor căzute în interval și propagării.

Debitele se situează, în general, sub mediile multianuale lunare, la valori cuprinse între 30–90% din acestea, mai mari (în jurul și peste mediile lunare) pe râurile din bazinul superior și mijlociu al Ialomiței și mai mici (sub 30%) pe râurile din bazinele hidrografice: Iza, Tur, Someș, Crasna, Barcău, Crișuri, Timiș, Bârzava, Moravița, Caraș, Nera, Cerna, Suceava, Rm. Sărat, Bârlad, pe cursul superior și mijlociu al Siretului, pe cursurile superioare ale Moldovei, Bistriței, Putnei și Prutului și pe unii afluenți ai acestuia, bazinul superior și mijlociu al Mureșului, pe unii afluenți din bazinele Jiului, Oltului, Argeșului, Trotușului și pe râurile din Dobrogea.

Nivelurile pe râuri la stațiile hidrometrice se situează sub COTELE DE ATENȚIE.
Debitele vor fi relativ staționare, exceptând râurile din bazinele: Vișeu, Iza, Someșul Mare, Someșul Mic, Trotuș, Bistrița, Moldova, Suceava si bazinul superior si mijlociu al Mureșului, unde vor fi în creștere ușoară datorită precipitațiilor prognozate și propagării. 

Nivelurile pe râuri la stațiile hidrometrice se vor situa sub COTELE DE ATENȚIE.
DUNĂRE
Debitul la intrarea în țară (secțiunea Baziaș) în intervalul 11 – 12.09.2026 a fost în scădere, având valoarea de 1300 m3/s, sub media multianuală a lunii septembrie (3800m3/s). 
Pe tot sectorul, aval Porţile de Fier, debitele au fost în scădere.

Debitul la intrarea în țară (secțiunea Baziaș) va fi staționar (1300 m3/s).

Pe tot sectorul aval de Porţile de Fier, debitele vor fi în ușoră scădere.

2. Situația meteorologică în intervalul 11.09.2026, ora 09.00 – 12.09.2026, ora 06.00
ÎN ŢARĂ

În cea mai mare parte a țării, valorile termice diurne au continuat să se situeze cu mult peste cele climatologic specifice perioadei (abateri în general de 5...9 grade, iar în Transilvania local de peste 10 grade), caracterizând o vreme călduroasă pe arii extinse și chiar caniculară local în sud-vestul și centrul Transilvaniei, sudul Banatului și al Olteniei și sud-vestul Munteniei. Excepție au făcut nordul Moldovei, unde vremea s-a răcorit, și în continuare litoralul, zone unde temperaturile au fost apropiate de norme. Indicele temperatură-umezeală ITU s-a situat în jurul pragului critic de 80 de unități în sudul Olteniei și al Munteniei și pe alocuri în sud-vestul Transilvaniei și sud-estul Banatului. În prima parte a zilei, cerul a fost parțial noros în vest, nord și nord-vest, însă numai izolat în nord-vestul Transilvaniei și în nordul extrem al Moldovei au fost ploi slabe, iar în restul zonelor a fost mai mult senin. Din orele după-amiezii, o arie de nebulozitate a cuprins treptat jumătatea de nord-vest a teritoriului și a plouat în Banat, Crișana, Maramureș, cea mai mare parte a Transilvaniei, în nordul Moldovei și izolat în Oltenia și nord-vestul Munteniei. Au fost mai ales averse care au avut și caracter torențial, pe alocuri însoțite de descărcări electric. Pe arii restrânse în centrul țării și în zonele de munte au fost cantități de apă de 10...20 l/mp și izolat în vestul Carpaților Meridionali de peste 25 l/mp. Vântul a suflat slab și moderat, cu intensificări la altitudini mari, la munte (viteze de 55...65 km/h), pe arii restrânse în sud-vest și centru, dar de scurtă durată și în timpul ploilor (rafale în general de 45...55 km/h). Temperaturile maxime s-au încadrat între 23 de grade la Rădăuți și 36 de grade la Blaj, Calafat și Băilești, iar la ora 6 valorile termice erau cuprinse între 11 grade la Sânnicolau Mare și 22 de grade la Sulina și Gura Portiței. Spre sfârșitul intervalului, izolat, s-a format ceață în vestul teritoriului și în extremitatea de sud-est. Observație: de ieri dimineață, de la ora 06, au fost în vigoare 4 mesaje de atenționare cod galben pentru fenomene meteorologice periculoase imediate (3 pentru manifestări de instabilitate atmosferică), dintre care 2 emise de către SRPV Sibiu, 1 de către SRPV Bacău și 1 cod galben pentru intensificări ale vântului emis de către SRPV Craiova.
LA BUCUREŞTI

Vremea a fost în continuare călduroasă, cu temperaturi și disconfort termic în ușoară creștere. Cerul a fost senin pe parcursul zilei și seara, apoi a devenit variabil. Vântul a suflat slab până la moderat. Temperatura maximă, cu 5...6 grade peste cea climatologic specifică datei, a fost de 32 de grade la Afumați și Băneasa și 33 de grade la Filaret, iar la ora 6 se înregistrau 17 grade la toate stațiile meteorologice.
3. Prognoza meteorologică în intervalul 12.09.2026, ora 09.00 – 13.09.2026, ora 09.00
ÎN ŢARĂ

Vremea se va răci semnificativ în vestul, centrul și nordul țării, unde valorile termice se vor situa local sub mediile multianuale, iar în sud-est și local în sud va fi o zi călduroasă. Instabilitatea atmosferică va fi temporar accentuată în jumătatea de est a teritoriului unde vor fi înnorări și perioade cu averse ce vor avea și caracter torențial, descărcări electrice, izolat grindină de mici dimensiuni. Cantitățile de apă vor fi local de 10...20 l/mp, iar mai ales în centrul și sudul Moldovei, în estul Munteniei și în Dobrogea, mai ales spre seară și noaptea, pe arii restrânse se vor acumula peste 40 l/mp. În restul teritoriului, cerul va mai avea înnorări temporare ziua, când izolat vor mai fi averse slabe cantitativ și posibil descărcări electrice, iar noaptea va deveni variabil. Vântul va sufla slab și moderat, temporar cu intensificări, în sud-vest, în est, precum și la munte, dar și în timpul ploilor (în general cu viteze de 40...60 km/h). Temperaturile maxime vor fi de la 17 grade în Maramureș, până la 32 de grade în sud estul Munteniei și partea continentală a Dobrogei, iar cele minime vor fi cuprinse între 6..7 grade în nord-vest și în depresiuni și 19 grade în extremitatea de sud-est. Dimineața și noaptea, izolat va fi ceață.
LA BUCUREŞTI
Vremea va fi caldă dar și ușor instabilă. Cerul va prezenta înnorări temporare, iar mai ales spre seară și la începutul nopții vor fi averse (cantități de apă în jurul a 5 l/mp) și descărcări electrice. Vântul va sufla slab și moderat. Temperatura maximă va fi de 28...30 de grade, iar cea minimă de 14...16 grade..
II. CALITATEA APEI



Administrația Națională Apele Române informează despre semnalarea, in data de 11.09.2026, ora 10.30, unui pui de delfin esuat pe plaja Navodari, zona pescaria Nava, judetul Constanta. 



Direcția Județeană de Mediu informează despre producerea, în data de 04.09.2026, ora 16.40, unei poluări accidentale (produse petroliere) a apei din bazinul de distributie U1/U2 al CNE Cernavodă din cauza unei ambarcațiuni apartinând Ministerului Apărării Naționale ancorata in bazin. Masuri: sursa a fost izolată, luciul apei a fost acoperit cu material absorbant care a colectat scurgerea și s-au creat bariere de material absorbant pentru preîntâmpinarea riscului reapariției. Nu au fost afectate echipamentele CNE Cernavodă. 

III. CALITATEA MEDIULUI

1. În domeniul aerului



Agenţia Naţională pentru Mediu și Arii Protejate informează că, din rezultatele analizelor efectuate în data de 10.09.02026 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot) și SO2 (dioxid de sulf). Media zilnică (50 µg/m3)pentru PM10 (pulberi în suspensie cu diametrul sub 10 microni) a fost depășită la staţia HD-3 (Pestisu Mare-Judetul Hunedoara – 71,04 µg/m³). Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.
2. În domeniul solului și vegetației


Garda Forestieră Timișoara informează despre producerea, în data de 09.08.2026, ora 10.30, unui incendiu care a afectat cca 76,78 ha fond forestier de stat pe raza PN Domogled-Valea Cernei (Rezervatia Naturala Domogled), OS Baile Herculane, DS Caras Severin. Pana in prezent s-a actionat de catre 5 reprez Pn, 14 lucratori silvici si 10 pompieri cu 1 autospeciala, 1 elicopter si 4 autoturisme de teren.  Nu se cunosc cauzele declansatoare. Se actioneaza in continuare cu elicopterul pentru stingerea incendiului. 



Garda Forestieră Timișoara informează despre producerea, în data de 08.09.2026, ora 19.00, unui incendiu care a afectat cca 18 ha fond forestier de stat pe raza OS Hunedoara, loc Cerbal, jud Hunedoara. Incendiul a fost stins in 10.09.2026,ora 02.00, prin interv a 14 lucratori silvici, 15 pompieri militari, 4 pompieri civili.Cauza producerii: utilizarea necorespunzatoare a obiectelor incandescente in fond forestier.
3.În domeniul supravegherii radioactivităţii mediului
Nu s-au înregistrat evenimente deosebite.

3. În municipiul Bucureşti

Nu s-au înregistrat evenimente deosebite. 

